นายกรัฐมนตรี ชื่นชมความร่วมมือทุกหน่วยงาน เร่งระงับเหตุเพลิงไหม้จังหวัดสมุทรปราการ ยืนยันดูแลผลกระทบสภาพแวดล้อม
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมโพสต์ข้อความผ่าน Facebook Prayut Chan-o-cha กรณีเหตุเพลิงไหม้โรงงานหมิงตี้เคมีคอล จำกัด จังหวัดสมุทรปราการ ว่า สามารถควบคุมการลุกไหม้ที่ต้นตอได้ก่อนเที่ยงคืนเมื่อวาน โดยสิ่งที่เป็นอุปสรรคสำคัญในการที่จะเข้าถึงคือ เป็นเพลิงที่เกิดจากสารเคมี (สารสไตรีนโมโนเมอร์และสารพอลิสไตรีน) ซึ่งเป็นของเหลวไวไฟสูง ดังนั้นการต้องใช้ความระมัดระวังอย่างสูงและต้องใช้วิธีการโปรยโฟมดับเพลิงจากทางอากาศและระดมฉีดโฟมจากภาคพื้นดินจนสามารถปิดวาล์วถังสารเคมีทั้ง 3 จุดได้ ด้วยความสามารถและการผสานพลังของเจ้าหน้าที่และผู้เชี่ยวชาญด้านการระงับเหตุจากหน่วยงานต่างๆ ทั้งจากภาครัฐและเอกชน รวมถึงทีมโดรนของสมาคมตอบโต้ภัยพิบัติและทีมจิตอาสาโดรน NOVY ในการส่งภาพเหตุการณ์จากทางอากาศได้แบบ Real time ทำให้สามารถประเมินสถานการณ์ได้เป็นอย่างดีและความร่วมมือจากหลายๆ หน่วยงาน ทั้งนี้ยังมีความจำเป็นต้องควบคุมไม่ให้เกิดการปะทุขึ้นใหม่ ซึ่งการทำงานได้ดำเนินการอย่างรวดเร็ว ด้วยการจัดตั้งศูนย์บัญชาการเหตุการณ์ ระดมทรัพยากรทั้งหมดเพื่อแก้ปัญหา ส่วนด้านการดูแลพี่น้องประชาชนและแรงงานได้จัดตั้งศูนย์ช่วยเหลือประชาชนเป็นการด่วน และอาหารที่ได้รับพระมหากรุณาธิคุณเป็นโรงครัวพระราชทานสำหรับทุกคนในพื้นที่ เพื่อให้มีขวัญและกำลังใจในการดำรงชีวิตกลับคืนมาโดยเร็วนายกรัฐมนตรี ระบุว่า รัฐบาลได้ผลักดันและเริ่มดำเนินการ แผนป้องกันและบรรเทาสาธารณภัยแห่งชาติมาตั้งแต่ปี 2558 ทำให้เรามีการฝึกซ้อม เพิ่มเติมอุปกรณ์ ที่ทันสมัยทำให้เจ้าหน้าที่มีความชำนาญในการทำงานร่วมกันอย่างบูรณาการกันภายใต้ศูนย์บัญชาการเดียวกันในครั้งนี้ อย่างไรก็ตาม หลังจากนี้จะมีการสำรวจและจำกัดความเสียหายในเรื่องอื่นๆ เช่น การตรวจสภาพปนเปื้อนในดิน น้ำ น้ำใต้ดิน แม่น้ำ แหล่งน้ำ น้ำประปาและอากาศในพื้นที่โดยรอบ เพื่อลดและบรรเทาผลกระทบต่อสุขภาพของทุกคน ทั้งในระยะสั้นและระยะยาว นอกจากนี้ยังต้องช่วยเหลือเยียวยาผู้ได้รับผลกระทบ โดยเฉพาะทีมฮีโร่เจ้าหน้าที่ผู้กล้าหาญ ที่มีทั้งผู้เสียชีวิตและผู้บาดเจ็บ ที่ทางรัฐบาลจะดูแลอย่างดีที่สุด รวมทั้งผู้บาดเจ็บและได้รับความเสียหายอื่นๆ รวมถึงการสอบสวนสาเหตุของการเกิดเพลิงไหม้ในครั้งนี้และการป้องกันไม่ให้เกิดเหตุการณ์เช่นนี้ขึ้นอีกในอนาคตด้วย